चीन ने लद्दाख में पांच टेंट बनाये
नई दिल्ली. 30 अप्रैल 2013
भारत सरकार के दावे के उलट चीन की सेना ने लद्दाख के दौलतबेग ओल्दी इलाके में अपना एक और कैंप बना लिया है. इस टेंटनुमा कैंप को मिला कर इस इलाके में कुल 5 टेंट नजर आ रहे हैं. इन टेंटों की रक्षा के लिये चीनी सेना ने मोलोसर नस्ल के खूंखार कुत्ते भी टेंटों के बाहर रखा है. इन टेंटों पर लिखा हुआ है कि आप चीन की जमीन पर हैं.
गौरतलब है कि पखवाड़े भर पहले दौलतबेग ओल्दी में जब चीन की सेना ने अपना पहला कैंप जिस दिन लगाया था, उस दिन से भारत और चीन के बातचीत चल रही है. चीन का कहना है कि उसने कहीं कई अतिक्रमण नहीं किया है लेकिन भारत सरकार का दावा है कि चीन ने उसके लद्दाख वाले हिस्से पर कब्जा कर लिया है. इसे लेकर भारत रोज गीदड़भभकियां देता है और चीन एक के बाद एक कदम उठाता जा रहा है.
इधर भारत के विदेश मंत्री सलमान खुर्शीद ने कहा कि यह अपना महत्व जताने का नहीं, बल्कि एक स्वर में आवाज बुलंद करने का समय है. सलमान खुर्शीद का कहना था कि देश को साफ संकेत देना चाहिए कि हम एक स्वर में बोलते हैं. सरकार वह करेगी जो राष्ट्र हित में सर्वश्रेष्ठ है और मुझे लगता है कि हमें कुछ भी जरूरत से ज्यादा नहीं बोलना चाहिए.
praveen [] lucknow - 2013-04-30 07:45:21
काश चाइना भी क्रिकेट खेलता तो अब तक भारत सरकार उससे खेलना बंद कर जवाब दे चुकी होती.